晚登子城
作者：陸游
朝代：宋

paragraphs: 江頭作雪雪未成，北風吹雲如有營。
驅車出門何所詣，一放吾目登高城。
城中繁雄十萬户，朱門甲第何崢嶸。
錦機玉工不知數，深夜窮巷聞吹笙。
國家自從失河北，烟塵漠漠暗兩京。
胡行如鬼南至海，寸地尺天皆苦兵。
老吳將軍獨護蜀，坐使井絡無欃槍。
名都壯邑數千里，至今不聞戎馬聲。
安危自古有倚仗，相持黙黙非敵情。
棘門覇上勿兒戲，犬羊豈憚渝齊盟。